Απόφαση της Επιτροπής

της 1ης Δεκεμβρίου 2003

σχετικά με την έγκριση της διάθεσης στην αγορά των Salatrims ως νέων συστατικών τροφίμων σύμφωνα με τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου

[κοινοποιηθείσα υπό τον αριθμό Ε(2003) 4408]

(Το κείμενο στη δανική γλώσσα είναι το μόνο αυθεντικό)

(2003/867/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου, της 27ης Ιανουαρίου 1997, σχετικά με τα νέα τρόφιμα και τα νέα συστατικά τροφίμων(1), και ιδίως το άρθρο 7,

Εκτιμώντας τα ακόλουθα:

(1) Στις 28 Ιουνίου 1999, η Danisco, πρώην Cultor Food Science υπέβαλε στις αρμόδιες αρχές του Ηνωμένου Βασιλείου αίτηση για διάθεση στην αγορά των Salatrims ως νέων συστατικών τροφίμων.

(2) Τα salatrims είναι μια ομάδα τριακυλογλυκεριδίων με μειωμένες θερμίδες που έχουν αναπτυχθεί για χρήση ως εναλλακτικά λίπη.

(3) Οι αρμόδιες αρχές του Ηνωμένου Βασιλείου συνέταξαν την αρχική έκθεση αξιολόγησης. Η Επιτροπή κοινοποίησε την αρχική αξιολόγηση σε όλα τα κράτη μέλη στις 22 Νοεμβρίου 1999.

(4) Εντός της προθεσμίας των 60 ημερών που ορίζει το άρθρο 6 παράγραφος 4 του κανονισμού προβλήθηκαν αιτιολογημένες αντιρρήσεις για τη διάθεση στην αγορά του προϊόντος σύμφωνα με αυτή τη διάταξη.

(5) Ζητήθηκε η γνώμη της επιστημονικής επιτροπής τροφίμων για το θέμα σύμφωνα με το άρθρο 11 του κανονισμού. Στις 13 Δεκεμβρίου 2001, η επιστημονική επιτροπή τροφίμων γνωμάτευσε ότι τα Salatrims είναι ασφαλή για την κατανάλωση από τον άνθρωπο.

(6) Η επιστημονική επιτροπή τροφίμων ανέφερε ότι οι μόνες δυσμενείς επιπτώσεις των salatrims που παρατηρήθηκαν σε μια σειρά μελετών σχετικά με την ανθρώπινη ανοχή ήταν γαστρεντερικές διαταραχές σε υψηλές προσλήψεις (δηλαδή > 30 g/ημέρα) Παρόμοιες ενοχλήσεις που προκαλούνται από γαστρεντερική έλλειψη ανοχής αποκαθίστανται συνήθως εύκολα με την αποχή του ατόμου από την κατανάλωση, όταν αντιληφθεί το πρόβλημα. Για το λόγο αυτό ενδείκνυται να συμπεριληφθεί δήλωση στην επισήμανση του προϊόντος με την οποία θα πληροφορείται ο καταναλωτής ότι η υπερβολική κατανάλωση μπορεί να δημιουργήσει γαστρεντερικά προβλήματα.

(7) Η επιστημονική επιτροπή τροφίμων ανέφερε επίσης ότι δεν υπάρχουν στοιχεία για την επίπτωση της κατανάλωσης τροφίμων που περιέχουν salatrims σε παιδιά ηλικίας κάτω των 16 ετών, αφού αυτή η ομάδα του πληθυσμού είναι απίθανο να καταναλώσει προϊόντα που προορίζονται για χρήση κυρίως από άτομα που επιθυμούν να ελέγξουν το βάρος τους με την επιλογή δίαιτας με περιορισμένες θερμίδες. Επομένως ενδείκνυται να συμπεριληφθεί δήλωση στην επισήμανση του προϊόντος με την οποία θα πληροφορείται ο καταναλωτής ότι προϊόντα που περιέχουν salatrims δεν πρέπει να χρησιμοποιούνται από παιδιά.

(8) Η δήλωση της ενεργειακής αξίας των τροφίμων και των συστατικών τροφίμων διέπεται από την οδηγία 90/496/ΕΟΚ του Συμβουλίου, της 24ης Σεπτεμβρίου 1990, σχετικά με τους κανόνες επισήμανσης των τροφίμων(2).

(9) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Τα Salatrims όπως προσδιορίζονται στο παράρτημα, επιτρέπεται να διατεθούν στην κοινοτική αγορά ως νέα συστατικά τροφίμων για χρήση σε προϊόντα αρτοποιίας και ζαχαροπλαστικής.

Άρθρο 2

Ο χαρακτηρισμός "λίπος μειωμένης ενέργειας (salatrims)" θα πρέπει να αναγράφεται στην επισήμανση του προϊόντος ως έχει ή στον κατάλογο των συστατικών των τροφίμων στα οποία περιέχεται.

Θα πρέπει να υπάρχει δήλωση ότι η υπερβολική κατανάλωση μπορεί να προκαλέσει γαστρεντερικές διαταραχές.

Θα πρέπει να υπάρχει δήλωση ότι τα προϊόντα δεν προορίζονται για χρήση από παιδιά.

Άρθρο 3

Η παρούσα απόφαση απευθύνεται στην εταιρεία Danisco A/S, Langebrogade 1, PO Box 17, DK-1001 Copenhagen K, Denmark.

Βρυξέλλες, 1 Δεκεμβρίου 2003.

Για την Επιτροπή

David Byrne

Μέλος της Επιτροπής

(1) ΕΕ L 43 της 14.2.1997, σ. 1.

(2) ΕΕ L 276 της 6.10.1990, σ. 40.

ΠΑΡΑΡΤΗΜΑ

ΠΡΟΔΙΑΓΡΑΦΕΣ ΤΩΝ SALATRIMS

Ορισμός:

Salatrim είναι το διεθνές αναγνωρισμένο(1) ακρωνύμιο για (μόρια ακυλοτριγλυκεριδίων βραχείας και μακράς αλύσου).

Το Salatrim παρασκευάζεται με τη μη ενζυμική διεστεροποίηση τριακετίνης, τριπροπιονίνης, τριβουτυρίνης ή μειγμάτων τους με υδρογονωμένο κραμβέλαιο, σογιέλαιο, βαμβακέλαιο και ηλιέλαιο.

Περιγραφή:

Διαυγές, ελαφρώς φαιοκίτρινο υγρό έως ανοιχτόχρωμο κηρώδες στερεό σε θερμοκρασία δωματίου. Ελεύθερο από σωματιδιακή ύλη και από ξένη ή ταγκή οσμή.

Κατανομή των εστέρων της γλυκερόλης:

>ΘΕΣΗ ΠΙΝΑΚΑ>

Σύνθεση λιπαρών οξέων:

>ΘΕΣΗ ΠΙΝΑΚΑ>

Χαρακτηριστικά της τριακυλογλυκερόλης όσον αφορά το A.C.N. (αριθμός ατόμων άνθρακα της ακυλομάδας):

>ΘΕΣΗ ΠΙΝΑΚΑ>

(1) ΟΔΓ(FAO)/ΠΟΥ Μεικτή επιτροπή εμπειρογνωμόνων για τα πρόσθετα τροφίμων (2002) FAO Food and Nutrition Paper 52 Add.10, σελίς 23.